Κήρυξ (Χανίων)

Με τον κεφαλαιογράμματο τίτλο ΚΗΡΥΞ φέρονταν πολιτική εβδομαδιαία εφημερίδα που άρχισε να εκδίδεται στα Χανιά τον Δεκέμβριο του 1901, υπό τον Ε. Βενιζέλο μετά την παραίτησή του, από το Συμβούλιο της Αρμοστείας στο οποίο συμμετείχε επί θεμάτων Δικαιοσύνης. Το πρώτο φύλλο έφερε ημερομηνία έκδοσης 7 Δεκεμβρίου του 1901.

Στην εφημερίδα αυτή που αρχικά ήταν τετρασέλιδη και εκδίδονταν κάθε Παρασκευή (ημέρα αργίας των Μουσουλμάνων και παραμονής αργίας των Εβραίων) ο Ε. Βενιζέλος άρχισε ν΄ αρθρογραφεί πολιτικές κρίσεις, θέσεις και ενέργειες αντίθετες προς εκείνες της Αρμοστείας, ενταγμένες στην αντιπολιτευτική θεώρηση του Βενιζέλου (η οποία μερικά χρόνια μετά οδήγησε στην επανάσταση του Θερίσου).

Συνέπεια αυτών ήταν να διαταχθεί η διακοπή της κυκλοφορίας, την πρώτη φορά για ένα δίμηνο (από 4 Απριλίου μέχρι 31 Μαΐου του 1902), τη δεύτερη φορά για ένα μήνα, στις αρχές του 1903, (31 Ιανουαρίου μέχρι 1 Μαρτίου) και τελικά τρίτη φορά στις 14 Μαρτίου του 1903 όπου και διατάχθηκε η οριστική παύση της, ύστερα από την καταδίκη που επεβλήθη στον Ε. Βενιζέλο σε φυλάκιση 15 ημερών, για δημοσιογραφική εξύβριση του επισκόπου Κρήτης, ποινή που εξέτισε στις Φυλακές του Ιτζεντίν της Κρήτης.

Ο Κήρυξ επανεκδόθηκε ως εβδομαδιαία επίσης πολιτική εφημερίδα στις 27 Απριλίου του 1908, επί αρμοστείας Α. Ζαΐμη, υπό τη διεύθυνση σύνταξης του Κυριάκου Μητσοτάκη, ανεψιού του Ε. Βενιζέλου, εκ της αδελφής του Αικατερίνης (Μητσοτάκη), όπου και διατηρήθηκε μέχρι τις 8 Μαρτίου του 1935 όταν εκδηλώθηκε το κίνημα του 1935 όπου και διατάχθηκε η παύση της. Και σ΄ αυτή την περίοδο κύριος συντάκτης της ήταν ο Ε. Βενιζέλος.

Μάλιστα αμέσως μετά τους Βαλκανικούς πολέμους τον Μάρτιο του 1916 άρχισε να εκδίδεται στην Αθήνα ομώνυμη κατά τον τίτλο εβδομαδιαία πολιτική εφημερίδα που αποτελούσε το δημοσιογραφικό όργανο του Κόμματος των Φιλελευθέρων που συντάσσονταν υπό τον Ε. Βενιζέλο, τον Εμ. Ρέπουλη και από άλλα διαπρεπή μέλη της πολιτικής παράταξης η οποία και διατηρήθηκε μέχρι τις 11 Σεπτεμβρίου του 1916.

Επανεκδόθηκε μετά την απελευθέρωση το 1945 υπό τη διεύθυνση σύνταξης αυτή τη φορά του Κ. Μητσοτάκη (ο Κυριάκος Κ. Μητσοτάκης πέθανε το 1944) όπου διατηρήθηκε μέχρι τις 21 Απριλίου του 1967 όπου εκδηλώθηκε το πραξικόπημα του 1967. Επανεκδόθηκε ξανά μετά τη μεταπολίτευση το 1974 όπου και διατηρήθηκε μέχρι τις αρχές του 2005 όταν λόγω οικονομικών δυσκολιών αναγκάστηκε να κλείσει για άλλη μία φορά. Τέλος, επανεκδόθηκε για τελευταία φορά τον Μάρτιο του 2005 με το όνομα "Νέος Κήρυκας" και έκλεισε οριστικά τον Νοέμβριο του 2011.

Η εφημερίδα επανήλθε στην ελληνική επικαιρότητα στις αρχές του 2017 ευρισκόμενη στο επίκεντρο πολιτικής αντιπαράθεσης της κυβέρνησης Αλ. Τσίπρα με τη Νέα Δημοκρατία,οπότε και η πρώτη κατηγόρησε τον αρχηγό της αξιωματικής αντιπολίτευσης Κυριάκο Μητσοτάκη πώς η εφημερίδα (που ελέγχει μετοχικά η οικογένεια Μητσοτάκη) προέβη σε δανεισμό υπό συνθήκες που καθιστούσαν σχεδόν αβέβαιη τη μελλοντική αποπληρωμή του - καταλογίζοντας του, εμμέσως, σχέσεις διαπλοκής με τον πρόεδρο της Ν.Δ. από την πλευρά του να αρνείται τις κατηγορίες ισχυριζόμενος την κανονική εξυπηρέτηση του δανείου.

Πηγές 
 Νεώτερον Εγκυκλοπαιδικόν Λεξικόν Ηλίου, τόμος 10ος, σελίδα 686

Παραπομπές

Εφημερίδες με τόπο έκδοσης τα Χανιά
Εφημερίδες στην ελληνική γλώσσα